《伯言见和拙作以汉隶书之谢以七韵》
宋代·刘翼

李潮善八分，求歌杜陵叟。
有人和我诗，半纸余科斗。
风云生其怀，剑戟出其手。
石经中郎蔡，新样元和柳。
元常文不传，退之书何有。
待我农隙时，载笔随君后。
袖手眼亦明，聊与之饮酒。

作者简介：福州福清人，字躔文，一作躔父，号心如。为陈藻门人。隐居耕读，独力于诗，晚益傲世自乐。有《心游摘稿》。